[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.03.2005

SEC(2005) 383 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΠΕ-τμήμα Εγγυήσεων Σύστημα έγκαιρης προειδοποίησης αριθ. 11/2004 και αριθ. 12/2004

ΠΙΝΑΚΑΣ ΠΕΡΙΕΧΟΜΕΝΩΝ

1. Διορθωτικός προϋπολογισμός αριθ. 10/2004 3

2. Προσωρινή απορρόφηση πιστώσεων 3

3. Σχόλια σχετικά με την εκτέλεση του προϋπολογισμού 2004 3

4. Συμπεράσματα 6

1. Διορθωτικός προϋπολογισμός αριθ. 10/2004

Οι θετικές εξελίξεις στις αγορές γεωργικών προϊόντων την περίοδο 2003/2004 είχαν ως αποτέλεσμα σημαντική υστέρηση απορρόφησης των αρχικών πιστώσεων του προϋπολογισμού 2004 του ΕΓΤΠΕ, Τμήμα Εγγυήσεων. Λαμβάνοντας υπόψη τις αυξημένες ανάγκες σε πιστώσεις πληρωμών για τα διαρθρωτικά ταμεία, η Επιτροπή πρότεινε μείωση των πιστώσεων του ΕΓΤΠΕ, Τμήμα Εγγυήσεων με τον διορθωτικό προϋπολογισμό αριθ. 10/2004, ο οποίος εγκρίθηκε από το Ευρωπαϊκό Κοινοβούλιο στις 2 Δεκεμβρίου 2004. Η μείωση αυτή αφορούσε μόνο καθεστώτα της υποκατηγορίας 1α του προϋπολογισμού και ανήλθε σε 1,7 δισ. ευρώ. Ως εκ τούτου, οι συνολικές πιστώσεις του προϋπολογισμού μειώθηκαν από 46 781,4 εκατ. ευρώ σε 45 081,4 εκατομμύρια. Στις στήλες α, β και γ του πίνακα που παρατίθεται στο παράρτημα εμφαίνονται τα άρθρα του προϋπολογισμού των οποίων μειώθηκαν οι αρχικές πιστώσεις, το ποσό αυτής της μείωσης και το ύψος των διαθέσιμων πιστώσεων μετά την εν λόγω μείωση. Επιπλέον, ποσό ύψους 0,5 εκατ. ευρώ μεταφέρθηκε από τη θέση 05 01 04 01 στη Γεν. Διεύθυνση Περιβάλλοντος για την εκπόνηση μελέτης με θέμα τους περιβαλλοντικούς δείκτες. Κατά συνέπεια, οι διαθέσιμες πιστώσεις για το έτος 2004 ανήλθαν σε 45 080,9 εκατ. ευρώ.

2. Προσωρινή απορρόφηση πιστώσεων

Η απορρόφηση των πιστώσεων της κατηγορίας 1 του προϋπολογισμού για τη χρήση 2004 ανήλθε σε 44 719,3 εκατ. ευρώ, δηλαδή ποσοστό 99,2% των πιστώσεων. Πρόκειται για καθαρό ποσό, που προκύπτει μετά την αφαίρεση των αρνητικών δαπανών, των οποίων τα ποσά ανακτήθηκαν με τις δημοσιονομικές διορθώσεις στο πλαίσιο της εκκαθάρισης των λογαριασμών του ΕΓΤΠΕ, Τμήμα Εγγυήσεων, καθώς και με τις αναστολές και μειώσεις προκαταβολών που επιβλήθηκαν στη διάρκεια του οικονομικού έτους 2004.

Στον πίνακα που παρατίθεται στο παράτημα εμφαίνεται λεπτομερώς η εκτέλεση του προϋπολογισμού 2004 του ΕΓΤΠΕ, Τμήμα Εγγυήσεων, με ανάλυση κατ’ άρθρο. Η εκτέλεση αυτή εμφανίζει συνολική υστέρηση κατά –361,5 εκατ. ευρώ περίπου, κατανεμόμενη ως εξής:

- για την υποκατηγορία 1α, ανέρχεται σε –246,3 ευρώ και

- για την υποκατηγορία 1β, ανέρχεται σε –115,2 εκατ. ευρώ.

Τον Δεκέμβριο του 2004, η Επιτροπή υπέβαλε στην αρμόδια για τον προϋπολογισμό Αρχή, πρόταση μεταφοράς ποσού 139,7 εκατ. ευρώ στο άρθρο 17 04 03 "Κτηνιατρικό ταμείο για έκτακτες ανάγκες", προκειμένου να καλυφθεί η κοινοτική συνεισφορά σε ενισχύσεις που αφορούν κυρίως τον αφθώδη πυρετό στο Ηνωμένο Βασίλειο, τη γρίπη των πουλερικών στις Κάτω Χώρες κ.λπ.. Το ποσό αυτό αντλήθηκε από τα άρθρα 05 02 05 (20,0 εκατ.), 05 03 01 (80,0 εκατ.), 17 01 04 (1,0 εκατ.), 17 04 01 (36,6 εκατ.) και 17 04 04 (2,1 εκατ.) του προϋπολογισμού.

3. Σχόλια σχετικά με την εκτέλεση του προϋπολογισμού 2004

Η εκτέλεση του προϋπολογισμού επηρεάζεται κυρίως από τους εξής παράγοντες:

3.1. Νομισματικοί παράγοντες

Ισοτιμία δολαρίου/ευρώ

Στις προαναφερόμενες δαπάνες λαμβάνεται υπόψη η πορεία της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως σιτηρών και ζάχαρης, καθώς και στην περίπτωση ορισμένων εσωτερικών ενισχύσεων, όπως η ενίσχυση για το βαμβάκι, οι δαπάνες εξαρτώνται από την εξέλιξη της ισοτιμίας του δολαρίου.

Σύμφωνα με τον κανονισμό του Συμβουλίου για τη δημοσιονομική πειθαρχία (κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000), η διορθωτική επιστολή για τον γεωργικό προϋπολογισμό 2004 καταρτίστηκε με βάση τη μέση ισοτιμία δολαρίου κατά τους μήνες Ιούλιο, Αύγουστο και Σεπτέμβριο του 2003, δηλαδή 1 ευρώ = 1,12 δολάρια. Την περίοδο από 1ης Αυγούστου 2003 έως 31 Ιουλίου 2004, η μέση ισοτιμία του δολαρίου ήταν 1 ευρώ = 1,20 δολάρια περίπου, δηλαδή διαμορφώθηκε σε επίπεδο ανώτερο κατά 7% περίπου από εκείνο που χρησιμοποιήθηκε για την κατάρτιση του προϋπολογισμού 2004.

3.2. Υποκατηγορία 1α – Αγοραίοι παράγοντες

Όσον αφορά την υποκατηγορία 1α, σημειώθηκε υστέρηση εκτέλεσης σε όλα τα κεφάλαια του προϋπολογισμού, πλην των κεφαλαίων 05 07 "Λογιστικός έλεγχος" και 17 04 – "Ασφάλεια των τροφίμων, υγεία και καλή διαβίωση των ζώων, υγεία των φυτών", που εμφανίζουν υπέρβαση απορρόφησης των αντίστοιχων πιστώσεων. Πάντως, η υστέρηση εκτέλεσης επικεντρώνεται στα ακόλουθα κεφάλαια:

- φυτικά προϊόντα, όπου η υστέρηση εκτέλεσης ανέρχεται σε –160,5 εκατ. ευρώ και αφορά κυρίως τους κλάδους της ζάχαρης, των οπωροκηπευτικών και της οινοποιίας·

- ζωικά προϊόντα, όπου η υστέρηση εκτέλεσης ανέρχεται σε –137,1 εκατ. ευρώ και αφορά κυρίως το γάλα και το βόειο κρέας.

Επιβάλλεται να διατυπωθούν τα ακόλουθα σχόλια για τους εξής κλάδους:

Άρθρο 05 02 05: Ζάχαρη | Υστέρηση εκτέλεσης: –30 εκατ. ευρώ (τελικές πιστώσεις) Υστέρηση εκτέλεσης: –295 εκατ. ευρώ (αρχικές πιστώσεις) |

(δαπάνες: 1 416 εκατ. ευρώ) (τελικές πιστώσεις: 1 446 εκατ. ευρώ) (αρχικές πιστώσεις: 1 711 εκατ. ευρώ) |

Αυτή η υστέρηση εκτέλεσης οφείλεται κυρίως στον μικρότερο όγκο των εξαγωγών ζάχαρης σε σύγκριση με τις ποσότητες που είχαν προβλεφθεί στον προϋπολογισμό και, συνεπώς, στα μικρότερα ποσά που καταβλήθηκαν για επιστροφές κατά την εξαγωγή.

Άρθρο 05 02 08: Οπωροκηπευτικά | Υστέρηση εκτέλεσης: –40 εκατ. ευρώ |

(δαπάνες: 1 577 εκατ. ευρώ) (τελικές πιστώσεις: 1 617 εκατ. ευρώ) (αρχικές πιστώσεις: 1 617 εκατ. ευρώ) |

Αυτή η υστέρηση εκτέλεσης οφείλεται, αφενός στην καταβολή μικρότερων ποσών για ενισχύσεις, κυρίως λόγω μείωσης των ποσοτήτων οπωροκηπευτικών που αποσύρθηκαν από την αγορά και, αφετέρου, στην αύξηση των τιμών της μπανάνας και τη συνακόλουθη μείωση του ύψους των σχετικών ενισχύσεων, εξαιτίας των ευνοϊκών συνθηκών που επικράτησαν στην αγορά στους συγκεκριμένους τομείς.

Άρθρο 05 02 09: Προϊόντα του αμπελοοινικού τομέα | Υστέρηση εκτέλεσης: –30 εκατ. ευρώ (τελικές πιστώσεις) Υστέρηση εκτέλεσης: –123 εκατ. ευρώ (αρχικές πιστώσεις) |

(δαπάνες: 1 092 εκατ. ευρώ) (τελικές πιστώσεις: 1 122 εκατ. ευρώ) (αρχικές πιστώσεις: 1 215 εκατ. ευρώ) |

Αυτή η υστέρηση εκτέλεσης οφείλεται κατά κύριο λόγο στο γεγονός ότι την περίοδο 2003/2004 δεν υπήρξε ανάγκη προσφυγής στην απόσταξη λόγω κρίσης, με αποτέλεσμα να μην καταβληθούν ενισχύσεις βάσει του συγκεκριμένου καθεστώτος, ενώ οι ποσότητες αλκοόλης που αγοράσθηκαν σε παρέμβαση ήσαν χαμηλότερες από εκείνες που είχαν ληφθεί υπόψη κατά την κατάρτιση του προϋπολογισμού 2004, με συνέπεια μικρότερο κόστος απόσβεσης.

Άρθρο 05 03 01: Γάλα και γαλακτοκομικά προϊόντα | Υστέρηση εκτέλεσης:–101 εκατ. ευρώ (τελικές πιστώσεις) Υστέρηση εκτέλεσης:–694 εκατ. ευρώ (αρχικές πιστώσεις) |

(δαπάνες: 2 265 εκατ. ευρώ) (τελικές πιστώσεις: 2 366 εκατ. ευρώ) (αρχικές πιστώσεις: 2 959 εκατ. ευρώ) |

Αυτή η υστέρηση εκτέλεσης οφείλεται στην καταβολή μικρότερων ποσών για επιστροφές κατά την εξαγωγή και άλλες ενισχύσεις για γαλακτοκομικά προϊόντα, πρωτίστως λόγω των ευνοϊκών συνθηκών και τιμών, τόσο στην εγχώρια όσο και στην εξωτερική αγορά γαλακτοκομικών προϊόντων. Οι εν λόγω συνθήκες οδήγησαν στον καθορισμό του ύψους των επιστροφών κατά την εξαγωγή και ορισμένων εσωτερικών ενισχύσεων για αποκορυφωμένο γάλα και βούτυρο σε επίπεδα χαμηλότερα από εκείνα που είχαν ληφθεί υπόψη κατά την την κατάρτιση του προϋπολογισμού.

Άρθρο 05 03 02: Βόειο κρέας | Υστέρηση εκτέλεσης: –40 εκατ. ευρώ (τελικές πιστώσεις) Υστέρηση εκτέλεσης: –278 εκατ. ευρώ (αρχικές πιστώσεις) |

(δαπάνες: 7 776 εκατ. ευρώ) (τελικές πιστώσεις: 7 816 εκατ. ευρώ) (αρχικές πιστώσεις: 8 054 εκατ. ευρώ) |

Αυτή η υστέρηση εκτέλεσης οφείλεται κυρίως στην καταβολή μικρότερων ποσών για επιστροφές κατά την εξαγωγή, λόγω του μικρότερου όγκου εξαγωγών βοείου κρέατος σε σύγκριση με τις ποσότητες που είχαν ληφθεί υπόψη κατά την κατάρτιση του προϋπολογισμού 2004. Επιπλέον, ο εν λόγω προϋπολογισμός περιλάμβανε πιστώσεις που επρόκειτο να χρησιμοποιηθούν για την κάλυψη των δαπανών των κρατών μελών που αντιστοιχούν στο ποσοστό συγχρηματοδότησης για το ειδικό καθεστώς αγορών, μετά την απόφαση του Δικαστηρίου των Ευρωπαϊκών Κοινοτήτων στην υπόθεση C-239/01. Οι πιστώσεις αυτές δεν χρησιμοποιήθηκαν, επειδή, στις περισσότερες περιπτώσεις, τα κράτη μέλη δήλωσαν αμέσως τα οφειλόμενα ποσά, τα οποία τους επεστράφησαν πριν από το τέλος του προηγούμενου οικονομικού έτους.

3.3. Υποκατηγορία 1β

Άρθρο 05 04 01: Αγροτική ανάπτυξη – EΕ των 15 | Υστέρηση εκτέλεσης: –95 εκατ. ευρώ |

(δαπάνες: 4 708 εκατ. ευρώ) (πιστώσεις: 4 803 εκατ. ευρώ) |

Αυτή η υστέρηση εκτέλεσης προέκυψε από την υστέρηση εφαρμογής ορισμένων καθεστώτων αγροτικής ανάπτυξης από την EΕ των 15, όπως οι επενδύσεις στις γεωργικές εκμεταλλεύσεις, η δασοκομία και η ενθάρρυνση της προσαρμογής και ανάπτυξης των αγροτικών περιοχών.

Άρθρο 05 04 04: Μεταβατικό μέσο για τη χρηματοδότηση της αγροτικής ανάπτυξης για τα νέα κράτη μέλη (EΕ των 10) | Πιστώσεις υποχρεώσεων: 1 733 εκατ. ευρώ Αναληφθείσες υποχρεώσεις: 1 733 εκατ. ευρώ Πιστώσεις πληρωμών: 645 εκατ. ευρώ Καταβληθέν ποσό: 629 εκατ. ευρώ |

Το άρθρο αυτό αφορά το μεταβατικό μέσο για τη χρηματοδότηση της αγροτικής ανάπτυξης στα νέα κράτη μέλη από το ΕΓΤΠΕ, τμήμα Εγγυήσεων. Το εν λόγω μέσο χρηματοδοτείται μεν δυνάμει του ΕΓΤΠΕ, τμήμα Εγγυήσεων, αλλά με διαχωριζόμενες πιστώσεις. Η προσέγγιση αυτή παρέχει περισσότερο χρόνο μεταξύ της ανάληψης υποχρεώσεων και της εκκαθάρισής τους – σε ευρώ και οι δύο πράξεις – απ’ όσον επιτρέπουν οι κανόνες του τμήματος Εγγυήσεων. Οι υποχρεώσεις για το 2004 αντελήφθησαν αυτόματα με βάση την απόφαση της Επιτροπής για τη συνεισφορά στα προγράμματα αγροτικής ανάπτυξης κάθε ενδιαφερόμενου κράτους μέλους. Στη βάση αυτή, καλύφθηκαν όλες οι πιστώσεις ανάληψης υποχρεώσεων που προβλέπονταν στον προϋπολογισμό 2004 για το συγκεκριμένο μέσο. Τα ποσά για τα οποία έχουν αναληφθεί υποχρεώσεις πρέπει να καταβάλλονται εντός δύο ετών από την ημερομηνία ανάληψης της αντίστοιχης υποχρέωσης. Μετά την πάροδο αυτού του χρονικού διαστήματος, τα ποσά ανειλημμένων υποχρεώσεων, για τα οποία δεν έχει υποβληθεί αίτηση πληρωμής, ακυρώνονται. Στη διάρκεια της χρήσης 2004, οι πληρωμές για το ανωτέρω μέσο, οι οποίες συνίστανται κυρίως σε προκαταβολές που χορηγήθηκαν στα νέα κράτη μέλη, ανήλθαν σε 629 εκατ. ευρώ περίπου.

4. Συμπεράσματα

H απορρόφηση των πιστώσεων για τη χρήση 2004 (δαπάνες των κρατών μελών από τις 16 Οκτωβρίου 2003 έως τις 15 Οκτωβρίου 2004) ανήλθε σε 44 719,3 εκατ. ευρώ, δηλαδή ποσοστό 99,2% των διαθέσιμων πιστώσεων. Η συνολική υστέρηση εκτέλεσης του προϋπολογισμού ανήλθε σε –361,5 εκατ. ευρώ περίπου.

Στην περίπτωση της υποκατηγορίας 1α, η υστέρηση εκτέλεσης διαμορφώθηκε στα–246,3 εκατ. ευρώ (0,6% των τελικών πιστώσεων του προϋπολογισμού) και μπορεί να αποδοθεί κατά κύριο λόγο στους κλάδους της ζάχαρης, των οπωροκηπευτικών, της οινοποιίας, των γαλακτοκομικών προϊόντων και του βοείου κρέατος.

Όσον αφορά την υποκατηγορία 1β, η υστέρηση των δαπανών για προγράμματα αγροτικής ανάπτυξης διαμορφώθηκε στα –115,2 εκατ. ευρώ (1,8% των πιστώσεων του προϋπολογισμού) και μπορεί να αποδοθεί πρωτίστως στα καθεστώτα που καλύπτουν τις επενδύσεις στις γεωργικές εκμεταλλεύσεις, τη δασοκομία και την ενθάρρυνση της προσαρμογής και ανάπτυξης των αγροτικών περιοχών.

ΠΑΡΑΡΤΗΜΑ

[pic]